
ქ. თბილისი

დუშეთის რაიონის მაღალმთიანი რეგიონის (ფშავ-ხევსურეთი, მთიულ-გუდამაყარი, ხადა) სოციალურ-ეკონომიკური მდგომარეობის გაუმჯობესების დამატებითი ღონისძიებების შესახებ

„დუშეთის რაიონის გამგეობისათვის დამატებითი უფლებების მინიჭების შესახებ“ საქართველოს სახელმწიფოს მეთაურის 1995 წლის 3 სექტემბრის №337 ბრძანებულებით დაისახა კონკრეტული ღონისძიებები დუშეთის რაიონში შექმნილი მძიმე სოციალურ-ეკონომიკური ვითარების გაუმჯობესების მიზნით.

გატარებული ღონისძიებების მიუხედავად, დუშეთის რაიონში, განსაკუთრებით მის მაღალმთიან რეგიონში (ფშავ-ხევსურეთი, მთიულეთ-გუდამაყარი, ხადა) კვლავ მძიმე სოციალურ-ეკონომიკური მდგომარეობაა. სამინისტროებმა და უწყებებმა ყურადღება უნდა მიაქციონ იმას, რომ დუშეთის რაიონის მოსახლეობა განსაკუთრებით რთულ ეკონომიკურ, ბუნებრივ-კლიმატურ, სოციალურად დაუცველ პირობებში იმყოფება და ყოველდღიურ ყურადღებასა და დახმარებას საჭიროებს ცენტრალური ხელისუფლებისაგან, ამასთან ერთად გასათვალისწინებელია რეგიონის განსაკუთრებული გეოპოლიტიკური მდებარეობა.

გასულ წლებში და მიმდინარე წელს მომხდარმა სტიქიურმა მოვლენებმა კიდევ უფრო გააუარესა რაიონის მოსახლეობის სოციალურ-ეკონომიკური მდგომარეობა (მიყენებულმა ზარალმა 5.6 მილიონ ლარს გადააჭარბა).

დუშეთის რაიონში (განსაკუთრებით მის მაღალმთიან რეგიონში) არსებული მძიმე სოციალურ-ეკონომიკური ვითარების გაუმჯობესების მიზნით:

1. საქართველოს ფინანსთა სამინისტრომ (მ. ჭკუასელი):

ა) ბარისახოს სკოლა-ინტერნატის აღდგენა-შეკეთებისათვის საქართველოს სახელმწიფო სარეზერვო ფონდიდან გამოყოს 56 (ორმოცდათექვსმეტი) ათასი ლარი;

ბ) მიწის მართვის სახელმწიფო დეპარტამენტთან (ზ. გეგეჭკორი) ერთად მოამზადოს გადაწყვეტილების პროექტი მაღალმთიანი მოსახლეობის ცხვრის საძოვრების გადასახადიდან 10 წლით გათავისუფლების შესახებ.

2. საქართველოს სოფლის მეურნეობისა და სურსათის სამინისტრომ (ბ. გულუა):

ა) დუშეთის რაიონის გამგეობასთან (კ. ბუჩუკური), საქართველოს ზოოვეტერინარულ სამეცნიერო-კვლევით და სასწავლო ინსტიტუტთან ერთად მოამზადოს და წარმოადგინოს კონკრეტული წინადადებანი დუშეთის რაიონში პრიორიტეტული დარგის – მეცხვარეობის აღდგენა-განვითარებისათვის, თუშური ჯიშის ცხვრის გამრავლებისა და სანაშენე საქმის სრულყოფის გათვალისწინებით;

ბ) მსოფლიო ბანკის მიერ დაფინანსებული სოფლის მეურნეობის განვითარების პროექტიდან გაითვალისწინოს გრძელვადიანი კრედიტი სახელმწიფო შპს „ჭართლის“ და „ლაფანაანთკარის“ ბაზაზე ჩამოყალიბებული თუშური ცხვრის საჯიშე რეპროდუქტორებისათვის 15 (თხუთმეტი) ათასი სული ცხვრის შესაძენად;

გ) რაიონის გამგეობასთან ერთად გადაწყვიტოს მჭადიჯვრის მეფრინველეობის სანაშენე რეპროდუქტორის ამოქმედების საკითხი, მათ შორის, საერთაშორისო დახმარებებისა და უცხოური ინვესტიციების მოზიდვის მიზნით.

3. საქართველოს ვაჭრობისა და საგარეო-ეკონომიკური ურთიერთობების სამინისტრომ (კ. ზალდასტანიშვილი) ეკონომიკის სამინისტროსა და დუშეთის რაიონის გამგეობასთან ერთად მოამზადოს რაიონის სოციალური-ეკონომიკური განვითარების შესახებ წინადადებები საერთაშორისო ტექნიკური დახმარების პროგრამაში შესატანად და უცხოური ინვესტიციების მოსაზიდად.

4. საქართველოს ტრანსპორტის სამინისტრომ (მ. ადეიშვილი) და ავიაკომპანია “აისმა” (ტ. გულედანი) უზრუნველყონ თბილისი-დუშეთი-შატილი-არხოტის მარშრუტზე ვერტმფრენით შეუფერხებელი ფრენა.

5. სახელმწიფო კომპანია „საქნავთობპროდუქტებმა“ (ვ. კიკნაძე):

ა) ზამთრის სეზონისათვის შეზიდოს რაიონში ნავთი, დიზელის საწვავი, ბენზინი – თითოეული 120 ტონის ოდენობით შემდგომი ანგარიშსწორებით;

ბ) გამოუყოს ავიაკომპანია „აისს“ ყოველ კვარტალში 180 ტონა საავიაციო ნავთი წინასწარი ანგარიშსწორებით.

6. საქართველოს კავშირგაბმულობისა და ფოსტის სამინისტრომ (ფ. ინჯია):

ა) 1998 წელს კაპიტალურად შეაკეთოს ჟინვალისა და ფასანაურის კავშირგაბმულობისა და ფოსტის შენობები;

ბ) 1998 წელს სოფ. მაღაროსკარისა და უკანა ფშავისათვის შეიძინოს „ანგარისა“ და „კოდანის“ ტიპის რადიოსადგურები;

გ) დუშეთის რაიონის ფოსტის ფილიალში კომერციული საქმიანობის გააქტიურების მიზნით 1998 წლის პირველ კვარტალში ექსპლუატაციაში შეიყვანოს მოძრავი ფოსტა-მაღაზია.

7. საქართველოს განათლების სამინისტრომ (თ. კვაჭანტირაძე):

ა) უზრუნველყოს დუშეთის რაიონის რელიგიისა და კულტურის მასწავლებელთა უფასო მომზადება, მაღალმთიანი სოფლების სასწავლო დაწესებულებებში მომუშავე პედაგოგთა მეორადი სპეციალობით გადამზადება რაიონიდან წარმოდგენილ განცხადებათა საფუძველზე;

ბ) დუშეთის რაიონის გამგეობასთან ერთად უზრუნველყოს რაიონის მაღალმთიანი სოფლების ყველა ტიპის საგანმანათლებლო სკოლის შენარჩუნება, დამატებითი დაფინანსებისა და მცირე კონტინგენტიანი სკოლებისათვის შესაბამისი ტარიფიკაციის საკითხის მოგვარება; შეიმუშაოს მე-10 კლასელთა დასაქმების ახალი ნორმები.

8. საქართველოს კულტურის სამინისტრომ (ვ. ასათიანი):

ა) შეისწავლოს დუშეთის რაიონის ისტორიისა და კულტურის ძეგლთა მდგომარეობა და განახორციელოს შესაბამისი ღონისძიებანი მათი სარესტავრაციო-აღდგენითი სამუშაოებისათვის;

ბ) განახორციელოს ღონისძიებანი ზამთრისა და ზაფხულის საძოვრებზე მწყემსთა კულტურული მომსახურების ტრადიციის აღსადგენად.

9. საქართველოს ჯანმრთელობის დაცვის სამინისტრომ (ა. ჯორბენაძე) გადაწყვიტოს ბარისახოს, შატილისა და ფასანაურის საუბნო საავადმყოფოების, გუდამაყრის, ქვეშეთის, ხადის და შუაფხოს საექიმო ამბულატორიების სახელმწიფო პროგრამით დაფინანსების საკითხი; რეფორმის მიმდინარეობისას გაატაროს ადგილებზე კადრების შენარჩუნებისა და მოსახლეობის სამედიცინო მომსახურების გაუმჯობესების ღონისძიებები, გადაწყვიტოს ზამთრისა და ზაფხულის საძოვრებზე მწყემსთა სამედიცინო მომსახურების საკითხები სამკურნალო პრეპარატებით მომარაგების გათვალისწინებით.

10. საქართველოს შინაგან საქმეთა სამინისტრომ (კ. თარგამაძე):

ა) ფინანსთა სამინისტროსთან ერთად განიხილოს ეკოლოგიური პოლიციისათვის დამატებით 3 საშტატო ერთეულის გამოყოფა;

ბ) უზრუნველყოს შინაგან საქმეთა სამინისტროს რაიონული განყოფილების შენობის კაპიტალურად შეკეთება და რაიგანყოფილების ოპერატიული მომსახურებისათვის ავტომანქანის გამოყოფა.

11. საქართველოს სატყეო მეურნეობის დეპარტამენტმა (გ. ჯაფარიძე) გარემოსა და ბუნებრივი რესურსების დაცვის სამინისტროსთან (ნ. ჩხობაძე) შეთანხმებით, დუშეთის რაიონის სპეციფიკის გათვალისწინებით, განიხილოს რაიონისათვის დაშვებული ფონდის ზევით 2000 კუბური მეტრი ხე-ტყის მასალის განაწილების საკითხი ადგილობრივი მოხმარებისა და ექსპორტისათვის.

12. საქართველოს საავტომობილო გზების სახელმწიფო დეპარტამენტმა (ბ. სარალიძე):

ა) უმოკლეს დროში შეაკეთოს დუშეთის რაიონში 1997 წლის ზაფხულში სტიქიის შედეგად დაზიანებული ჟინვალი-ბარისახო-შატილის, ორწყალი-უკანაფშავი, მაღაროსკარი-ჩარგლის, მაქართა-კიტოხი-ჩოხის, ქვეშეთი-ხადის საავტომობილო გზები;

ბ) მცხეთა-მთიანეთის ადმინისტრაციასთან ერთად შეისწავლოს და წარმოადგინოს კონკრეტული წინადადებანი საქართველოს სამხედრო გზის საექსპლუატაციო სააქციო საზოგადოების შექმნის შესახებ;

გ) ურბანიზაციისა და მშენებლობის სამინისტროსა (გ. ჩხენკელი) და სხვა დაინტერესებულ უწყებებთან ერთად განიხილოს მლეთა-კობის საავტომობილო გვირაბის მშენებლობის მიზანშეწონილობა და წარმოადგინოს წინადადება.

13. წინადადება მიეცეს საქართველოს მეცნიერებათა აკადემიას დაავალოს ა. ჯანელიძის სახელობის გეოლოგიის ინსტიტუტს 1998-99 წლებში დუშეთის რაიონში სამშენებლო და მოსაპირკეთებელი ქვის საბადოების შესწავლა და მათი ექსპლუატაციისათვის საჭირო კონკრეტული წინადადებების წარმოდგენა, აგრეთვე განიხილოს აღნიშნული სამუშაოების მოსაწყობად გეოლოგიის ინსტიტუტისათვის დამატებით ყოველწლიურად 3 (სამი) ათასი ლარის გამოყოფის საკითხი.

14. საქართველოს გეოლოგიის სახელმწიფო დეპარტამენტმა (თ. ჯანელიძე) არსებული მასალებისა და საჭირო დამატებითი სამუშაოების მოწყობის შემდეგ წარმოადგინოს კონკრეტული წინადადებანი დუშეთის რაიონში მინერალური და მტკნარი სამკურნალო წყლების სასაქონლო დანიშნულებით გამოყენების შესახებ.

15. ქ. თბილისის მერიამ (ბ. შოშიტაიშვილი):

ა) უზრუნველყოს დედაქალაქის მიერ მოხმარებული სასმელი წყლის მიწოდებისათვის დახარჯული ელექტროენერგიის ღირებულების დავალიანების – 1 (ერთი) მილიონი ლარის – შპს „ჟინერისათვის“ ერთ თვეში დაფარვა;

ბ) 1998 წლის 1-ლ კვარტალში გადაწყვიტოს დუშეთის რაიონისათვის სასოფლო-სამეურნეო პროდუქტების რეალიზაციისათვის შესაბამისი ფართობის იჯარით გადაცემის საკითხი.

16. საქართველოს ურბანიზაციისა და მშენებლობის სამინისტრომ 1999 წლის სახელმწიფო ბიუჯეტში ფინანსთა სამინისტროსთან შეთანხმებით გაითვალისწინოს ჟინვალი-თბილისის საკანალიზაციო კოლექტორის აღდგენის დაფინანსება.

17. ამ ბრძანებულების შესრულების კონტროლი დაევალოს საქართველოს პრეზიდენტის რეგიონალური პოლიტიკისა და მართვის სამსახურს (ბ. ხატიძე) და მცხეთა-მთიანეთის სამხარეო ადმინისტრაციას (თ. გიორგაძე).

ე. შევარდნაძე

